Znj. Anairda Spahiu (Arizaj) ushtron detyrën e Drejtoreshës së Drejtorisë së Politikave dhe Strategjive, pranë Drejtorisë së Përgjithshme të Politikave dhe Projekteve në Fushën e Drejtësisë, Integrimit dhe Negociatave.

Në këtë funksion, ajo drejton procesin e hartimit, koordinimit dhe monitorimit të strategjive ndërsektoriale në sektorin e drejtësisë, mbështet zhvillimin e politikave publike të bazuara në evidencë dhe bashkërendon punën me institucionet e sistemit të drejtësisë, si edhe me partnerët kombëtarë e ndërkombëtarë. Njëkohësisht, përfaqëson Shqipërinë në cilësinë e Korrespondentes Kombëtare pranë Komisionit Evropian për Efikasitetin e Drejtësisë (CEPEJ).

Me mbi 15 vjet përvojë profesionale në sektorin privat dhe administratën publike, karrierën e ka nisur në fushën e financës dhe kontabilitetit, për të vijuar më pas me Projektin Danez për Mbështetjen e Sektorit të Drejtësisë pranë institucionit të Avokatit të Popullit. Prej gati një dekade është pjesë e Ministrisë së Drejtësisë, ku ka mbajtur funksione në monitorimin e profesioneve të lira, integrimin evropian, zbatimin e strategjive, koordinimin e prioriteteve dhe analizën statistikore. Gjatë kësaj periudhe ka dhënë një kontribut të rëndësishëm në hartimin e dokumenteve strategjike, forcimin e bashkëpunimit ndërinstitucional dhe krijimin e instrumenteve analitikë e statistikorë në mbështetje të modernizimit të sistemit të drejtësisë.

Është diplomuar në Fakultetin e Ekonomisë, Universiteti i Tiranës, dhe ka përfunduar studimet Master në të Drejtë Evropiane. Gjithashtu, ka ndjekur programe të avancuara kualifikimi profesional, brenda dhe jashtë vendit, në fushën e politikave publike, reformës në drejtësi dhe integrimit evropian.

